CELEX: 32022R0467
Language: sk
Date: 2022-03-23 00:00:00
Title: Delegované nariadenie Komisie (EÚ) 2022/467 z 23. marca 2022, ktorým sa stanovuje výnimočná pomoc na prispôsobenie sa pre výrobcov v poľnohospodárskych sektoroch

24.3.2022   
               
               
                  SK
               
               
                  Úradný vestník Európskej únie
               
               
                  L 96/4
               
            
         DELEGOVANÉ NARIADENIE KOMISIE (EÚ) 2022/467
         z 23. marca 2022,
         ktorým sa stanovuje výnimočná pomoc na prispôsobenie sa pre výrobcov v poľnohospodárskych sektoroch
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 219 ods. 1 v spojení s jeho článkom 228,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (2), a najmä na jeho článok 106 ods. 5,
         keďže:
         
                     (1)
                  
                  
                     Invázia Ruska na Ukrajine, ktorá sa začala 24. februára 2022, má dosah na poľnohospodárov v Únii.
                  
               
                     (2)
                  
                  
                     Hlavným problémom v oblasti obchodu medzi Ukrajinou a Úniou je dostupnosť dopravy. Ukrajinské letiská ako prvé trpeli ruskými útokmi a všetky obchodné prepravné činnosti v ukrajinských prístavoch boli pozastavené.
                  
               
                     (3)
                  
                  
                     Kríza bude mať pravdepodobne vážne dôsledky na dodávky obilnín na globálnej úrovni, čo povedie k ďalšiemu zvýšeniu cien, a to dodatočne k už prudko rastúcim cenám energie a hnojív, ktoré sa dotýkajú poľnohospodárov v Únii.
                  
               
                     (4)
                  
                  
                     Ďalším problémom je to, že z logistických a finančných dôvodov by nemohol pokračovať tok výrobkov z Únie na Ukrajinu a potenciálne aj do Ruska a Bieloruska, čo by viedlo k narušeniu obchodu v niektorých odvetviach, ktoré by sa premietlo do nerovnováh na vnútornom trhu. To by malo vplyv najmä na sektory vína a liehovín, spracovaných potravín (vrátane spracovaného ovocia a zeleniny), potravín na počiatočnú výživu dojčiat, ako aj krmiva pre spoločenské zvieratá v prípade Ruska, ovocia a zeleniny v prípade Bieloruska a živočíšnych výrobkov v prípade Ukrajiny.
                  
               
                     (5)
                  
                  
                     Preto akútne hrozí narušenie trhu spôsobené výrazným nárastom nákladov a narušeniami obchodu, čo si vyžaduje účinné a efektívne opatrenia.
                  
               
                     (6)
                  
                  
                     Trhové intervenčné opatrenia dostupné podľa nariadenia (EÚ) č. 1308/2013 vo forme verejnej intervencie, pomoci na súkromné skladovanie alebo stiahnutia z trhu môžu byť účinné pri obnove určitej trhovej rovnováhy dočasným alebo trvalým odstránením výrobkov z trhu, ale nie sú vhodným prostriedkom, ktorý by mohol pomôcť čeliť hrozbe narušenia trhu spôsobeného zvyšovaním nákladov. Hoci sa trh musí postupne prispôsobovať novým okolnostiam, je potrebná podpora pre výrobcov v odvetviach, v ktorých vstupné náklady rastú na neudržateľnú úroveň a kde si výrobky na trhu nedokážu nájsť bežný odbyt.
                  
               
                     (7)
                  
                  
                     S cieľom účinne a efektívne reagovať na hrozbu narušenia trhu je nevyhnutné, aby sa výrobcom v poľnohospodárskych sektoroch v Únii, ktorí sú postihnutí takýmto narušením trhu, sprístupnila pomoc. Členské štáty by mali vybrať jeden alebo viacero dotknutých sektorov, alebo ich časť a poskytnúť podporu výrobcom, ktorí sú narušením trhu postihnutí najviac.
                  
               
                     (8)
                  
                  
                     Preto je vhodné poskytnúť členským štátom na podporu výrobcov, ktorí sa zapájajú do činností na posilnenie potravinovej bezpečnosti alebo riešenie trhových nerovnováh, finančný grant, ktorý im umožní potrebné prispôsobenie sa. Mala by sa stanoviť suma, ktorá bude k dispozícii pre jednotlivé členské štáty a v ktorej by sa mala zohľadniť váha každého z členských štátov v poľnohospodárskom sektore Únie na základe čistých stropov pre priame platby stanovených v prílohe III k nariadeniu Európskeho parlamentu a Rady (EÚ) č. 1307/2013 (3).
                  
               
                     (9)
                  
                  
                     Členské štáty by mali navrhnúť opatrenia, ktoré prispievajú k potravinovej bezpečnosti alebo riešia nerovnováhu na trhu. Poľnohospodári by mali byť oprávnení získať podporu v rámci týchto opatrení za predpokladu, že sa zapoja do jednej alebo viacerých z nasledujúcich činností, ktoré sledujú tieto ciele: obehové hospodárstvo, hospodárenie so živinami, efektívne využívanie zdrojov a výrobné metódy šetrné k životnému prostrediu a klíme.
                  
               
                     (10)
                  
                  
                     Pomoc by mali členské štáty rozdeliť najúčinnejšími kanálmi na základe objektívnych a nediskriminačných kritérií, ktoré zohľadnia rozsah narušenia trhu v rôznych sektoroch a zároveň zabezpečia, aby boli konečnými príjemcami pomoci poľnohospodári, a zabránia akémukoľvek narušeniu trhu a hospodárskej súťaže.
                  
               
                     (11)
                  
                  
                     Suma pridelená jednotlivým členským štátom by kompenzovala len časť reálnej straty, ktorú utrpeli výrobcovia v poľnohospodárskych sektoroch, preto by sa členským štátom malo povoliť, aby týmto výrobcom poskytli dodatočnú vnútroštátnu podporu za rovnakých podmienok zachovania objektívnosti, nediskriminácie a nenarušenia hospodárskej súťaže. Vzhľadom na rozsah súčasnej krízy môže táto dodatočná vnútroštátna podpora výnimočne dosiahnuť najviac dvojnásobok príslušných súm stanovených v prílohe k tomuto nariadeniu.
                  
               
                     (12)
                  
                  
                     Členské štáty by mali mať možnosť kumulovať pomoc s inými opatreniami podpory financovanými z Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, aby mali flexibilitu pri rozdeľovaní pomoci tak, ako sa to za daných podmienok vyžaduje na riešenie narušenia trhu.
                  
               
                     (13)
                  
                  
                     Pomoc stanovená v tomto nariadení by sa mala udeliť ako opatrenie na podporu poľnohospodárskych trhov v súlade s článkom 4 ods. 1 písm. a) nariadenia (EÚ) č. 1306/2013 po prevode finančných prostriedkov z rezervy na krízu v poľnohospodárskom sektore stanovenej v článku 25 uvedeného nariadenia.
                  
               
                     (14)
                  
                  
                     Pomoc Únie je stanovená v eurách, a preto treba v záujme jednotného a súčasného uplatňovania určiť dátum prevodu sumy pridelenej členským štátom, ktoré neprijali euro, do ich národných mien. V súlade s článkom 106 nariadenia (EÚ) č. 1306/2013 je teda vhodné stanoviť určujúcu skutočnosť pre výmenný kurz. Vzhľadom na zásadu uvedenú v odseku 2 písm. b) daného článku a kritériá stanovené v odseku 5 písm. c) daného článku by určujúcou skutočnosťou mal byť dátum nadobudnutia účinnosti tohto nariadenia.
                  
               
                     (15)
                  
                  
                     Z rozpočtových dôvodov by Únia mala financovať výdavky, ktoré vznikli členským štátom, len vtedy, ak sa takéto výdavky vynaložia do určitého termínu oprávnenosti.
                  
               
                     (16)
                  
                  
                     S cieľom zabezpečiť transparentnosť, monitorovanie a riadnu správu súm, ktoré majú členské štáty k dispozícii, by členské štáty mali Komisii oznámiť konkrétne opatrenia, ktoré sa majú prijať, kritériá použité na ich stanovenie, dôvody na rozdelenie pomoci medzi jednotlivé sektory, opatrenia prijaté s cieľom predísť narušeniu hospodárskej súťaže na dotknutých trhoch, plánovaný vplyv opatrení a spôsoby kontroly dosiahnutia tohto vplyvu.
                  
               
                     (17)
                  
                  
                     Ťažkosti s dostupnosťou vstupov a logistické problémy vyplývajúce z náhleho zastavenia obchodných zásielok predstavujú bezprostredné narušenie trhu, a preto sú potrebné okamžité opatrenia na účinné a efektívne riešenie situácie.
                  
               
                     (18)
                  
                  
                     S cieľom zabezpečiť, aby výrobcovia dostali pomoc čo najskôr, by sa členským štátom malo umožniť vykonávať toto nariadenie bezodkladne. Preto by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie. Uplatňovať by sa malo pod podmienkou, že sa v súlade s nariadením Európskeho parlamentu a Rady (EÚ, Euratom) 2018/1046 (4) uskutoční prevod 350 000 000 EUR z rezervy do rozpočtových riadkov na financovanie potrebného opatrenia, odo dňa, keď sa v Úradnom vestníku Európskej únie uverejní oznámenie Komisie, v ktorom sa uvádza, že prevod sa uskutočnil,
                  
               PRIJALA TOTO NARIADENIE:
         
            Článok 1
            
               1.   Členským štátom sa na poskytnutie výnimočnej pomoci na prispôsobenie sa pre výrobcov v sektoroch uvedených v článku 1 ods. 2 nariadenia (EÚ) č. 1308/2013 za podmienok stanovených v tomto nariadení sprístupňuje pomoc Únie v celkovej výške 500 000 000 EUR.
            
            
               2.   Členské štáty použijú sumy, ktoré sú im sprístupnené, ako sa stanovuje v prílohe, na opatrenia uvedené v odseku 3 prijaté v odvetviach postihnutých narušením trhu v dôsledku zvýšených vstupných nákladov alebo obchodných obmedzení. Opatrenia sa musia prijímať na základe objektívnych a nediskriminačných kritérií, ktoré zohľadňujú rozsah narušenia trhu v rôznych sektoroch, za predpokladu, že výsledné platby nespôsobia narušenie hospodárskej súťaže.
            
            
               3.   Opatrenia prijaté členskými štátmi musia prispievať k potravinovej bezpečnosti alebo k riešeniu nerovnováh na trhu a musia podporovať poľnohospodárov, ktorí sa zapájajú do jednej alebo viacerých z nasledujúcich činností sledujúcich tieto ciele:
               
                           a)
                        
                        
                           obehové hospodárstvo;
                        
                     
                           b)
                        
                        
                           hospodárenie so živinami;
                        
                     
                           c)
                        
                        
                           efektívne využívanie zdrojov;
                        
                     
                           d)
                        
                        
                           výrobné metódy šetrné k životnému prostrediu a klíme.
                        
                     
            
               4.   Členské štáty zabezpečia, aby sa na poľnohospodárov v plnej miere preniesol hospodársky prínos pomoci Únie aj v prípade, ak nie sú priamymi príjemcami platieb pomoci Únie.
            
            
               5.   Členským štátom možno poskytnúť pomoc Únie na ich výdavky v súvislosti s platbami na opatrenia uvedené v odseku 3 iba za predpokladu, ak sa tieto platby vykonajú do 30. septembra 2022.
            
            
               6.   V prípade členských štátov, ktoré ako svoju národnú menu neprijali euro, je určujúcou skutočnosťou pre výmenný kurz uvedenou v článku 106 nariadenia (EÚ) č. 1306/2013, pokiaľ ide o sumy uvedené v prílohe k tomuto nariadeniu, dátum nadobudnutia účinnosti tohto nariadenia.
            
            
               7.   Opatrenia podľa tohto nariadenia možno kumulovať s inými opatreniami podpory financovanými z Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka.
            
         
         
            Článok 2
            Na opatrenia prijaté podľa článku 1 môžu členské štáty udeliť dodatočnú vnútroštátnu pomoc do maximálnej výšky 200 % zodpovedajúcej sumy stanovenej pre každý členský štát v prílohe na základe objektívnych a nediskriminačných kritérií za predpokladu, že výsledné platby nespôsobia narušenie hospodárskej súťaže.
            Dodatočnú podporu členské štáty vyplatia do 30. septembra 2022.
         
         
            Článok 3
            Členské štáty Komisii oznámia:
            
                        a)
                     
                     
                        bezodkladne a najneskôr 30. júna 2022:
                        
                                    1.
                                 
                                 
                                    opis opatrení, ktoré sa majú prijať;
                                 
                              
                                    2.
                                 
                                 
                                    kritériá použité na určenie metód udeľovania pomoci a odôvodnenie rozdelenia pomoci medzi jednotlivé sektory;
                                 
                              
                                    3.
                                 
                                 
                                    plánovaný vplyv opatrení vzhľadom na potravinovú bezpečnosť a stabilizáciu trhu;
                                 
                              
                                    4.
                                 
                                 
                                    činnosti na kontrolu dosahovania plánovaného vplyvu;
                                 
                              
                                    5.
                                 
                                 
                                    činnosti na zamedzenie narušenia hospodárskej súťaže;
                                 
                              
                                    6.
                                 
                                 
                                    výšku dodatočnej podpory udelenej podľa článku 2;
                                 
                              
                  
                        b)
                     
                     
                        najneskôr 15. mája 2023 celkové sumy vyplatené na jednotlivé opatrenia (v náležitých prípadoch rozčlenené na pomoc Únie a dodatočnú vnútroštátnu pomoc), počet a druh príjemcov a posúdenie účinnosti daného opatrenia.
                     
                  
         
            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto nariadenie sa uplatňuje pod podmienkou, že sa v súlade s nariadením (EÚ, Euratom) 2018/1046 uskutoční prevod 350 000 000 EUR z rezervy do rozpočtového riadku na financovanie výnimočného opatrenia. Uplatňuje sa odo dňa, keď sa v Úradnom vestníku Európskej únie uverejní oznámenie Komisie, v ktorom sa uvádza, že prevod sa uskutočnil.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Ú. v. EÚ L 347, 20.12.2013, s. 549.
         
            (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
         
            (4)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
      
      
         
            PRÍLOHA
            
               Sumy sprístupnené členským štátom uvedené v článku 1 ods. 2
            
            
                        Členský štát
                     
                     
                        EUR
                     
                  
                        Belgicko
                     
                     
                        6 268 410 
                     
                  
                        Bulharsko
                     
                     
                        10 611 143 
                     
                  
                        Česko
                     
                     
                        11 249 937 
                     
                  
                        Dánsko
                     
                     
                        10 389 359 
                     
                  
                        Nemecko
                     
                     
                        60 059 869 
                     
                  
                        Estónsko
                     
                     
                        2 571 111 
                     
                  
                        Írsko
                     
                     
                        15 754 693 
                     
                  
                        Grécko
                     
                     
                        26 298 105 
                     
                  
                        Španielsko
                     
                     
                        64 490 253 
                     
                  
                        Francúzsko
                     
                     
                        89 330 157 
                     
                  
                        Chorvátsko
                     
                     
                        5 354 710 
                     
                  
                        Taliansko
                     
                     
                        48 116 688 
                     
                  
                        Cyprus
                     
                     
                        632 153 
                     
                  
                        Lotyšsko
                     
                     
                        4 235 161 
                     
                  
                        Litva
                     
                     
                        7 682 787 
                     
                  
                        Luxembursko
                     
                     
                        443 570 
                     
                  
                        Maďarsko
                     
                     
                        16 939 316 
                     
                  
                        Malta
                     
                     
                        69 059 
                     
                  
                        Holandsko
                     
                     
                        8 097 139 
                     
                  
                        Rakúsko
                     
                     
                        8 998 887 
                     
                  
                        Poľsko
                     
                     
                        44 844 365 
                     
                  
                        Portugalsko
                     
                     
                        9 105 131 
                     
                  
                        Rumunsko
                     
                     
                        25 490 649 
                     
                  
                        Slovinsko
                     
                     
                        1 746 390 
                     
                  
                        Slovensko
                     
                     
                        5 239 169 
                     
                  
                        Fínsko
                     
                     
                        6 872 674 
                     
                  
                        Švédsko
                     
                     
                        9 109 115